作者:李昴英
標題:摸魚兒
內容:怪朝來、片紅初瘦，半分春事風雨。丹山碧水含離恨，有腳陽春難駐。芳草渡。似叫住東君，滿樹黃鸝語。無端杜宇。報採石磯頭，驚濤屋大，寒色要春護。陽關唱，畫鷁徘徊東渚。相逢知又何處。摩挲老劍雄心在，對酒細評今古。君此去。幾萬裡東南，隻手擎天柱。長生壽母。更穩步安輿，三槐堂上，好看綵衣舞。